2 Veigauna
Chapter 29
Sa tui o Esekaia ni se qai yabaki ruasagavulu kalima, ka lewa e Jerusalemi me ruasagavulu kaciwa na yabaki. Na yaca i tinana o Avaija na luve i Sakaraia.
2 Sa cakava na veika e dodonu e na mata i Jiova, me vaka na veika kecega sa cakava o Tevita na tamana. Sa Vakasavasavataka Na Vale Ni Soro O Esekaia
3 E nai matai ni yabaki ni nona lewa, e nai matai ni vula, sa dolava na katuba ni vale i Jiova ka vakavinakataka.
4 Sa kauti ira mai na bete kei na Livai ka vakasoqoni ira vata e na tikina e tuba,
5 Ka tukuna vei ira, "Mo ni rogoci au, na Livai! Moi vakasavasavataki kemuni, mo ni vakasavasavataka na vale i Jiova na nodra Kalou na nomuni qase, ka kauta tani na benu mai na tikina tabu.
6 "Ni ra sa caka cala na noda qase ka cakava na ka ca e na mata i Jiova na noda Kalou; era sa biuti Koya, ka vagolea tani na matadra mai na vanua sa tiko kina o Jiova, ka vuki tani mai vua.
7 "Era sa sogota na katuba e nai curucuru ki loma, ka bokoca na cina, sa sega ni vakamai tiko na ka boi vinaka se me ra vakacabora tiko nai soro kama e na tikina tabu, vua na Kalou ni Isireli.
8 "Oqo sa tarai Juta kei Jerusalemi tiko kina na cudru i Jiova, ka sa soli ira yani ki na veileqa, me ra vakararawataki ka vakidacalataki, me vaka o ni sa raica e matamuni.
9 "Ena vuku ni veika oqo, era sa bale kina e nai seleiwau na tamada; o ira na luveda tagane kei na luveda yalewa kei ira na watida era sa vakabobulataki.
10 "Oqo sa yaloqu kina me'u cakava na veiyalayalati kei Jiova na Kalou ni Isireli, me lako tani kina vei keda na Nona cudru waqawaqa.
11 "Kemuni na luvequ, me da kakua ni vakawelewele, ni sa digitaki kemuni o Jiova mo ni tu e Matana, mo ni qaravi Koya, ka mo ni lotu Vua ka vakama na ka boi vinaka."
12 Era sa qai tucake na Livai: Maeca na luve i Amasai kei Joeli na luve i Asaraia, mai vei ira na luve i Koaca; mai vei ira na luve i Merari, o Kisi na luve i Abidi kei Asaraia na luve i Jealelieli; mai vei ira na luve i Keresoni, o Joa na luve i Sima kei Iteni na luve i Joa;
13 Mai vei ira na luve i Elisavani, o Simiri kei Jeieli; mai vei ira na luve i Esava, o Sakaraia kei Matanaia;
14 O ira na luve i Emani, o Jeieli kei Simei; kei ira na luve i Seducani, o Semaia kei Usieli.
15 Era sa soqoni ira mai na tacidra, ka vakasavasavataki ira vakai ira, ka caka me vaka na nonai vakaro na tui, mai na vosa i Jiova, me vakasavasavataki na vale i Jiova.
16 O ira na bete era sa lako e na tikina ni vale sara e loma ni vale i Jiova ka vakasavasavataka. Era sa kauta tani mai tuba na duka kecega era sa kunea mai na vale ni soro i Jiova ki na bai e taudaku ni vale i Jiova. O ira na Livai era sa kauta tani sara ki na Mata ni Wai mai Kitironi.
17 Sa vakatekivu me ra vakasavasavataka e nai matai ni siga ni matai ni vula. E nai kawalu ni siga ni vula, era sa lako mai e nai curucuru ni tikina e loma ni vale i Jiova. Era sa mani vakasavasavataka na vale i Jiova e na walu na siga, ia e nai ka tinikaono ni siga e nai matai ni vula era sa vakaotia.
18 Era sa qai lako vei Esekaia na Tui ka tukuna, "Keimami sa vakasavasavataka oti na vale i Jiova, nai cabocabo ni soro kei na kenai yaya kecega, na teveli ni madrai e dauraici kei na kena yaya kecega.
19 "Nai yaya kece talega sa vakacacana o Easi na Tui e na gauna ni nona lewa keimami sa vakarautaka ka vakasavasavataka; ka ra sa tu mai kea, e na mata ni cabocabo ni soro i Jiova."
20 Sa sou e na mataka o Esekaia na Tui, ka vakasoqoni ira vata mai na veiliutaki e na koro, ka sa lako cake ki na vale i Jiova.
21 Era sa kauta mai e vitu na bulumakau yadru, e vitu na sipi yadru, kei na vitu na sipi gone, kei na vitu na me yadru me i soro ni valavala ca ni matanitu, me i soro talega ni vale ni soro, me i soro talega i Juta. Sa qai vakaroti ira na bete na luve i Eroni me ra vakacabora e nai cabocabo ni soro i Jiova.
22 Era sa vakamatea na bulumakau yadru, o ira na bete era sa taura na kena dra ka kureitaka e nai cabocabo ni soro, sa vaka kina ki na dra ni sipi yadru kei na dra ni sipi gone, era sa kureitaki kece ki nai cabocabo ni soro.
23 Sa qai kau mai na me yadru e na mata ni tui mei soro ni valavala ca, e na matadra talega nai soqosoqo levu, e na ligadra era sa tabaka kina na me e vitu oqori.
24 O ira na bete era sa vakamatea, era sa vakacabora na kena dra e nai cabocabo ni soro me i soro ni valavala ca, na ka me ra sorovaki kina na Isireli kecega, ni sa vakarota na tui, ni soro kama kei nai soro ni valavala ca me caka e na vuku i Isireli taucoko.
25 Sa vakatikori ira na Livai e na vale i Jiova vata kei na nodra sibali, na qita, na api, me vaka nai vakaro i Tevita na tui, e na vuku i Kaata na daurai ni tui, kei Nacani na parofita, ni oqo sai vakaro ni Kalou mai vei koya na Nona parofita.
26 O ira na Livai era sa tu vata kei nai yaya ni vakatagi nei Tevita, o ira na bete era sa taura tiko na davui.
27 O Esekaia sa vakarota me ra vakacabora nai soro kama e nai cabocabo ni soro. Ni sa tekivu na kena vakamai nai soro, sa tekivu talega na sere vei Jiova, sala vata kei na davui kei nai yaya ni vakatagi nei Tevita na tui Isireli.
28 Era sa lotu vei Jiova nai soqosoqo kecega, era sa lagasere na daunisere, sa rorogo mai na davui, sa caka tiko vakaoqo me yacova ni sa kama kece nai soro kama.
29 Ni sa oti na veika e vakacabori, era sa qai cuva sobu ka lotu vei Jiova na tui kei ira kece sa tu vata kei koya.
30 O Esekaia na tui kei ira na veiliutaki era sa vakaroti ira na Livai me ra lagata na veivakacerecerei vei Jiova e na reki, era sa vakacuva sobu na uludra ka lotu vei Jiova.
31 Sa qai sauma yani o Esekaia ka tukuna, "Oqo ni kemuni sa vakatabui kemuni tale vei Jiova, ni toro voleka mai, ka kauta mai nai soro kei nai madrali ni vakavinavinaka ki na loma ni vale i Jiova." Era sa kauta mai nai soro kei nai madrali ni vakavinavinaka o ira nai soqosoqo, me vaka na lewe levu ni tamata era vinakata e yalodra era sa kauta mai nai soro kama.
32 Na levu ni soro kama era sa kauta mai nai soqosoqo e vitusagavulu na bulumakau yadru, dua na drau na sipi yadru, rua na drau na sipi gone; oqori me vakacabori kece me i soro kama vei Jiova.
33 Na ka sa vakatabui e ono na drau na bulumakau yadru kei na tolu na udolu na sipi.
34 Ia era sa lewe lailai ga na bete, era sa sega ni rawata na drudruga kece nai soro kama; era sa mani mai vukei ira O ira na tacidra na Livai me yacova sara ni sa oti na cakacaka ka ra sa vakasavasavataki ira oti talega na vo ni bete, ni ra sa yalo dina na Livai e na nodra vakasavasavataki ira mai vei ira na bete.
35 Sa levu sara nai soro kama kei na kena uro mei soro ni veivinakati, kei nai soro laugunu e nai soro kama kecega oqori. Na veiqaravi ni vale i Jiova sa tuvai vakamatau kece.
36 O Esekaia na Tui kei ira na tamata kecega, era sa reki vakalevu cake baleta ni sa vakarautaki ira na tamata na Kalou, e dina mada ga ni sa rui yaco vaka-totolo na veika oqo.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn